N3-ongelukke: Pad nog vir ure gesluit[OPVOLG] Die pad is intussen weer in beide rigtings oopgestel vir verkeer. Lees die opvolgberig hier. Foto: Twitter via @trafficSA. Die N3 by die Van Reenenspas tussen Harrismith en Ladysmith in KwaZulu-Natal kan moontlik nog vir ure gesluit wees waar owerhede tans steeds op twee verskillende ongelukstonele besig is. Robert McKenzie, provinsiale woordvoerder van KwaZulu-Natal se nooddienste, het aan Maroela Media gesê die twee ongelukstonele is sowat 2 km uitmekaar geleë. “By die eerste toneel, waar twee vragmotors in ŉ botsing betrokke was, is een persoon dood. By die tweede toneel was daar agt voertuie betrokke en is daar twee mense dood – ŉ vrou en ŉ ses maande oue baba,” het McKenzie gesê. Zinhle Mngomezulu, provinsiale verkeerswoordvoerder van KwaZulu-Natal, het aan Maroela Media gesê by die agt-voertuig-botsing was daar vier vragmotors, drie minibusse en een sportnutsvoertuig betrokke. Anita Heyl, woordvoerder van die N3-tolkonsessie, het gesê die twee ongelukstonele veroorsaak erge verkeersopeenhopings. Sy het ook gesê daar is in die stadium ŉ vier kilometer lange dieselstorting op dié pad. McKenzie het gesê dit is onduidelik of die storting die oorsaak van die ongeluk was of slegs as gevolg daarvan. Heyl en McKenzie het gesê daar is opruim- en skoonmaakoperasies onderweg, maar dat dit na beraming ure lank sal voortgaan. “Die N3-tolkonsessie raai motoriste sterk aan om óf hul reise uit te stel óf gebruik te maak van die R74 (Oliviershoekpas) as alternatiewe roete,” het Heyl gesê. Con Roux, die N3-tolkonsessie se kommersiële bestuurder, het motoriste aangeraai om versigtig te bestuur aangesien nat weerstoestande ook op die roetes ervaar word. Foto: Twitter via @trafficSA.